Igen onsdag er der flere steder i det nordjyske sandsynlighed for, at sluserne åbner sig fra oven.

DMI varsler om risiko for skybrud og torden flere steder i Nordjylland onsdag. Varslet lyder for både Jammerbugt-, Thisted-, Morsø-, Aalborg-, Vesthimmerlands-, Rebild- og Mariagerfjord Kommune. Varslet gælder for klokken 10 til klokken 22 onsdag. Lokalt vil der kunne falde 15 til 25 mm regn på 30 minutter. Tirsdag blev flere steder i det nordjyske ramt af store mængder vand. - Vær opmærksom på, at lavtliggende områder som f.eks. kældre, vejbaner og viadukter kan oversvømmes. Tilpas kørselshastigheden til sigtvbarhedsforholdene og kør ikke ud i vand, hvor du ikke kan vurdere dybden. Tjek tagrender, nedløbsrør og afløbsriste nær din bolig. Luk vinduer og døre. Tordenvejr medfører risiko for lynbrande og fejl på elektriske systemer. Søg ly for tordenvejret indendørs eller i en bil med lukkede døre og vinduer. Søg ikke ly under træer. Undgå at bade eller at færdes på store, åbne områder som f.eks. fodboldbaner, når lyn og torden nærmer sig, skriver DMI på deres hjemmeside.